***PÁLYÁZATI FELHÍVÁS***

**Kültéri térbeli emlékmű készítése a magyar gumiipar emlékére**

**A pályázat kiírója:**

MICHELIN Hungária Kft.

4400 Nyíregyháza, Bottyán János u. 15.

**A pályázat jellege, formája:**

meghívásos, a pályázat kiírójának önálló döntése alapján kiválasztott intézmények, vagy szervezetek bevonásával

**A magyar gumiipar emlékállítására beérkező pályamunkákkal kapcsolatos elvárások:**

**Feladat:**

A 1087 Budapest, Kerepesi út 17. szám alatt felépülő MTK Sportközpont területén egy ***kültéri térbeli emlékmű*** megalkotása a ***magyar gumiipar emlékére***.

Ezen a területen jött létre 1882-ben a hazai gumiipar első gyára, majd a későbbi jogutód, a több gyártelepet irányító Taurus Gumiipari Vállalat cégközpontja is. Az 1996-os privatizáció nyomán a Taurus a Michelin Csoport tagja lett, a telephely a Michelin Hungária Kft tehergépjármű abroncsgyáraként működött 2015-ig. A 140 éves ipari telephely joggal nevezhető a magyar gumiipar bölcsőjének.

Napjainkban ugyan funkcionalitását tekintve teljesen megváltozott a terület hasznosítása, ám **szellemiségéhez kapcsolódva és tisztelegve a magyar gumiipar előtt, itt kívánunk emléket állítani**.

A műalkotás tervezett helyét és a koncepció fő vonalait megadjuk a pályázók számára (lásd 1. melléklet). A tervezéshez további segítséget nyújt a MTK Sportpark látványterve (lásd 2. melléklet).

**Konzultációs lehetőség:**

Dr. Szirbik Eleonóra, 30 526 48 92, Heritageproject@michelin.com.

**A pályázat nyelve:**

magyar

**A pályázat benyújtásának határideje:**

2025. február 28.

**A pályázat benyújtásának módja (postai úton, vagy személyesen):**

Dr. Szirbik Eleonóra

MICHELIN Hungária Kft.

1083 Budapest, Bókay J. u. 36 - 42. NOKIA SKYPARK B ÉPÜLET 7. emelet

vagy

Dr. Szirbik Eleonóra

MICHELIN Hungária Kft.

4400 Nyíregyháza, Bottyán J. u. 15.

A pályázatot kérjük elektronikus formában is megküldeni a Heritageproject@michelin.com e-mail címre.

**A pályázati anyagnak tartalmaznia kell:**

* látványtervet a műalkotásról,
* a művet a leendő környezetében mutató vizualizációt,
* műleírást max. 2 oldal terjedelemben,
* a felhasználni kívánt anyagok részletezését,
* a kivitelezésre vonatkozó költségbecslést,
* a referenciamunkák felsorolását (amennyiben vannak),
* a műalkotás kicsinyített mása is beadható a pályázathoz (nem kötelező feltétel).

**Pályázati feltételek:**

* A pályázó minimum 1, maximum 3 tervet/variációt nyújthat be.
* A pályázó csak olyan pályázatot nyújthat be, amely eredeti, egyéni szellemi alkotása, amely felett kizárólagos és korlátlan felhasználói jogokkal rendelkezik, és amelyet a pályázat benyújtása előtt semmilyen célra nem használt fel, egyéb pályázatra nem nyújtott be.
* A pályázó tudomásul veszi, hogy a benyújtott pályaművek a MICHELIN Hungária Kft. kommunikációs anyagaiban térbeli és időbeli korlátozás, illetve médiumra való tekintet nélkül felhasználhatók.
* A pályázatokat elbíráló kuratórium döntése ellen jogorvoslatnak helye nincs.
* A megvalósítási tervet a nyertes pályázótól várjuk; ennek elkészítési díját a pályázat díjazása már tartalmazza.
* A kivitelezőről a pályázat kiírója és a nyertes pályázó egyeztetnek.
* A pályázó a pályázati anyag benyújtásával automatikusan elfogadja a pályázati feltételeket.

**A pályázat díjazása:**

* bruttó 1,5 millió Ft az első helyezett,
* bruttó 500 ezer Ft a második helyezett és
* bruttó 250 ezer Ft a harmadik helyezett részére.

A felhasználási jogdíjat és a kivitelezés díját a MICHELIN Hungária Kft. finanszírozza.

**Szerzői és felhasználói jogok:**

A szerzői jogi törvény szerint a felhasználó (pályázatkiíró) a szerzővel (nyertes pályázó) felhasználási szerződést köt. A pályázat benyújtói megőrzik a pályamunkához fűződő szerzői jogaikat.

**A pályázat elbírálásának módja:**

A bírálat alapja a pályaművek megfelelése a kiírásban megfogalmazott elvárásoknak, esztétikai és funkcionális követelményeknek, és a pályaművek költségbecslésének realitása. A nyertes pályamű kiválasztásáról a MICHELIN Hungária Kft. Heritage Projekt csapata dönt, amely egyben a pályázat kuratóriumi szerepét is betölti.

**Az emlékmű tervezett elkészülési határideje: 2025. június 30.**

**A pályázat kiírója által jelen pályázati felhívás vonatkozásában előírt egyéb feltételek:**

Pályázata benyújtásával a pályázó – külön nyilatkozat megtétele nélkül – a jelen pályázati felhívásban meghatározott követelményeket és feltételeket elfogadja.

A pályázat összeállításával és benyújtásával kapcsolatos valamennyi költség a pályázót terheli, amely költségek megfizetésére a pályázat kiírója nem kötelezhető.

A pályázat kiíró fenntartja annak lehetőségét, hogy a jelen pályázati felhívását bármikor módosítsa, vagy visszavonja, továbbá, hogy a pályázati kiírást eredménytelennek nyilvánítsa, valamint azt, hogy a benyújtott pályázatok alapján ne kössön szerződést.

Pályázata határidőben történő beérkezéséért a pályázó felel, a pályázati határidő lejártát követően benyújtott pályázatokat a pályázat kiíró kizárja.

Pályázó kötelezettséget vállal arra, hogy a pályázat kiírójának nevét, logóját, emblémáját (ideértve különösen az ezeket alkotó bármilyen szót, szóösszetételt, beleértve a személyneveket, szlogeneket és a jelmondatokat; betűket, számokat; ábrákat, képeket; sík- vagy térbeli alakzatokat, színeket, színösszetételeket, valamint ezen egyes megjelölések összetételét) – együttesen védjegyét -, továbbá bármilyen szerződés megkötésének tényét a pályázat kiírójának előzetes, írásbeli hozzájárulása nélkül nem használja fel, referenciái között vagy kommunikációja során nem hivatkozik rá – ideértve, de nem kizárólagosan az írott vagy elektronikus sajtóban megjelent közleményeket, cikkeket.

Titoktartás

Pályázó kötelezettséget vállal arra, hogy a pályázati feltételek megismerése, valamint a pályázaton való részvétel során, azokkal összefüggésben tudomásukra jutott tényeket, információkat, megoldásokat, adatokat valamint dokumentumokat szigorúan bizalmasan kezeli, harmadik személy tudomására nem hozza, kivéve azokat a tényeket, információkat, megoldásokat és adatokat, amelyeket a titokkal rendelkezni jogosult fél maga hozott nyilvánosságra, vagy a Feleken kívül álló okból nyilvánosságra kerül és bárki számára hozzáférhető. Pályázó kötelezettségvállalása az alkalmazottaira, alvállalkozóikra és egyéb közreműködőikre is kiterjed.

A pályázat vonatkozásában elkészített egyetlen mű sem hozható nyilvánosságra, sem részletében, sem egészben nem publikálható az emlékmű tényleges elkészülési és bemutatási időpontjáig (mely dátumról a pályázat kiírója tud tájékoztatást adni). Ezen korlátozás egyaránt vonatkozik a nyertes és nem nyertes pályázati művekre.

Személyes adatok kezelésére vonatkozó rendelkezések

Az adatkezelés célja és jogalapja

A kezelt személyes adatok köre:

A jelen pályázat folyamán a következő személyes adatok kezelésére kerülhet sor: pályázó képviselőjének, közreműködőjének neve, telefonszáma, e-mail címe.

Az adatokról történő rendelkezés önkéntes, és az adatkezelés jogalapja az önkéntes hozzájárulás, amely a pályázaton való részvétellel valósul meg.

A pályázat kiírója, a hivatkozott hozzájárulás alapján jogosult, a pályázat lefolytatása és dokumentálása céljából, a résztvevők személyes adatainak és információinak díjmentes kezelésére.

Megőrzési idő (adatkezelés időtartama)

A pályázat kiíró által kezelt személyes adatok megőrzési ideje a kezelés céljától függ, nevezetesen:

• A pályázat kiírója a pályázat szervezése céljából gyűjtött és kezelt adatokat a pályázat időtartama alatt, de legkésőbb a befejező dátumtól számított egy évig tárolja. Minden olyan egyéb személyes adatot, amelyet a pályázó a részvételével oszt meg, a pályázat kiírója a pályázat végét követően megsemmisít. Amennyiben a kezelt adatokat adózási, illetve számviteli jogszabályok alapján szükséges tárolni, úgy azokat a vonatkozó jogszabályoknak megfelelően, de nem tovább, mint a díj átvételétől számított 6 évig tárolják.

Az adatkezelés címzettjei

A fenti adatok címzettjei a pályázat kiírójának azon munkavállalói, illetve a Heritage Projekt tagjai, akik a pályázat kiírójának adatfeldolgozójaként járnak el a gyűjtött adatok kezelése és feldolgozása során, a korábban meghatározott célokból. Biztosítják, hogy az adatok biztonságban legyenek és a személyes adatokra vonatkozó rendelkezések összhangban álljanak a vonatkozó jogszabályi előírásokkal.

Az adattulajdonos (illetve képviseletében eljáró pályázó) előzetes értesítése és hozzájárulása nélkül nem lehet adatot továbbítani harmadik félnek, kivéve azt az esetet, amelyben az adatszolgáltatást jogszabály követeli meg.

**Érintetti jogok**

Az érintettek az adataik kezeléséhez kapcsolódóan a következő jogokkal rendelkeznek a 2016/679 számú EU Általános adatvédelmi Rendelettel és az információs önrendelkezési jogról és az információszabadságról szóló 2011. évi CXII. törvénnyel (Info tv.) összhangban:

Tájékoztatáshoz és hozzáféréshez való jog

Az érintettnek joga van ahhoz, hogy a pályázat kiírójától megerősítést kapjon arra vonatkozóan, hogy a személyes adatait kezelik-e. Ebben az esetben az érintett a következő információkhoz kérhet hozzáférést:

* Az Adatkezelés célja,
* Az érintett személyes adatok kategóriái,
* A címzettek, akikkel a személyes adatot közölték vagy közölni fogják,
* A személyes adatok tárolásának, megőrzésének tervezett ideje,
* Az érintett jogainak fennállása az alkalmazandó Adatvédelmi jogszabályok alapján,
* Az Adatvédelmi Felügyeleti Hatósághoz való panaszbejelentési jog, és
* Automatizált döntéshozatal lehetősége a személyes adatok felhasználása alapján.

Helyesbítéshez való jog

Az érintettnek joga van ahhoz, hogy a pályázat kiírójától kérje személyes adatai helyesbítését, amennyiben azok az elavultak vagy pontatlanok.

Törléshez való jog

Az érintettnek joga van ahhoz, hogy személyes adatait a pályázat kiírójával töröltesse (más néven az ,,elfeledtetéshez való jog”), amennyiben az érintett hozzájárulása az adott adatkezelés előfeltétele volt és az érintett a hozzájárulását visszavonta. Mindez nem érinti a töröltetés előtti adatkezelés jogszerűségét.

Adatkezelés korlátozásához való jog

Meghatározott körülmények között az érintettnek joga van ahhoz, hogy az adatkezelés korlátozásához való jogot gyakorolja, amennyiben az érintett vitatja az érintettnek a pályázat kiírója által gyűjtött személyes adatainak pontosságát: ebben az esetben a pályázat kiírója köteles felfüggeszteni az adatkezelést egy olyan időtartamra, amely lehetővé teszi a pályázat kiírója számára a személyes adatok pontosságának igazolását.

Amennyiben az adatkezelést korlátozzák, a személyes adatot kizárólag az érintett hozzájárulásával kezelik, és az érintettet előzetesen tájékoztatják a korlátozott adatkezelés folyatásáról.

Adathordozhatósághoz való jog

Az érintett adathordozhatósághoz való joga két elemből áll:

- A személyes adatok másolatához való jog, „strukturált és széles körben elterjedt, gépi olvasásra alkalmas formában”.

- A megkapott személyes adat harmadik félnek való továbbításához vagy amennyiben technikailag kivitelezhető, a személyes adatok a pályázat kiírója általi harmadik félnek való direkt továbbításához való jog.

Tiltakozáshoz való jog

Amennyiben az érintett hozzáférést kíván kapni az érintettet érintő információkra vonatkozóan, ezt a következő címen teheti meg:

MICHELIN Hungária Kft.

Cím: 4400 Nyíregyháza, Bottyán J. u. 15.

E-mail: dataprivacy\_EUC@michelin.com

Ha az érintett úgy gondolja, hogy a személyes adatok védelmével kapcsolatos jogait bármilyen módon megsértették, az érintett jogosult bírósági úton jogorvoslattal élni a pályázat kiírójával szemben vagy a Nemzeti Adatvédelmi Hatóságeljárását kezdeményezni.

\* \* \*

A jelen pályázaton való részvétel megköveteli a jelen kiírásnak a pályázó általi teljes és feltétlen elfogadását. A titoktartási rendelkezések a részvétel hiányában is kötelezőek a Pályázati felhívást megismerő szervezetek és képviselőik számára. A jelen pályázaton való aktív részvétellel a pályázó kifejezetten kijelenti, hogy elolvasta, megértette és elfogadta a jelen pályázati felhívást. Jelen pályázatra, az abból eredő tranzakciókra és egyéb kapcsolódó tevékenységre a magyar jog irányadó; bármely ezzel kapcsolatban felmerülő jogvita a hatásköri rendelkezésektől függően a pályázat kiírójának székhelye szerint illetékes járásbíróság illetőleg törvényszék kizárólagos illetékessége alá tartozik, kivéve, ha azt a felek békés úton rendezték.

Budapest, 2024. december 18.

Mellékletek:

1.számú melléklet \_A koncepció fő vonalai



2. számú melléklet \_Az MTK Sportközpont látványterve (a pirossal bejelölt területen helyezhető el az emlékmű)



3. számú melléklet\_ A Magyar Ruggyantaárugyár képe



Budapest, 2024. december 18.